**Министерство на земеделието, храните и горите**

Проект

**ПРАВИЛНИК**

**за дейността на почивна база „Морско утро“ – град Китен**

Глава първа

ОБЩИ РАЗПОРЕДБИ

**Чл. 1.** С този правилник се уреждат дейността и организацията на работа на Почивна база „Морско утро“ – гр. Китен (Почивна база).

**Чл. 2.** (1) Почивната база е юридическо лице – второстепенен разпоредител с бюджет към министъра на земеделието, храните и горите, със седалище в гр. Китен.

(2) Издръжката на почивната база се формира от бюджетни средства и приходи от собствена дейност.

(3) Общата численост на персонала е 3 (три) щатни бройки – управител и двама служители.

Глава втора

ДЕЙНОСТ НА ПОЧИВНАТА БАЗА

**Чл. 3.** (1) Почивната база създава условия за отдих на:

1. работниците и служителите в системата на Министерството на земеделието, храните и горите.

2. пенсионирани служители от системата на Министерството на земеделието, храните и горите.

(2) При определени със заповед на министъра на земеделието, храните и горите условия, почивната база може да се ползва от външни за системата на Министерството на земеделието, храните и горите лица.

**Чл. 4.** (1) Почивната база се ръководи и управлява от управител.

(2) Управителят:

1. ръководи и организира дейността на Почивната база;

2. утвърждава длъжностните характеристики на служителите;

3. утвърждава структурата и щатното разписание на Почивната база;

4. сключва, изменя и прекратява трудовите договори с лицата, работещи по трудово правоотношение;

5. утвърждава правила, методики, указания и инструкции, свързани с дейността на Почивната база;

6. сключва договори във връзка с осъществяване дейността на Почивната база;

7. командирова служителите;

8. при необходимост сключва граждански договори с извънщатни сътрудници;

9. утвърждава вътрешни правила за документооборота;

10. изготвя и представя на министъра на земеделието, храните и горите годишен доклад за дейността на Почивната база;

11. ежегодно предлага на министъра на земеделието, храните и горите условия и ред за организиране на отдиха за съответния летен сезон;

12. изготвя и представя в Министерство на земеделието, храните и горите, периодични и годишни отчети за изпълнението на бюджета;

13. поддържа регистър чрез централизирана информационна система, поддържана от министъра на туризма, достъпна чрез публично уеб-базирано или друго приложение за онлайн достъп;

14. ежегодно предлага за утвърждаване от министъра на земеделието, храните и горите цените на нощувките в Почивната база;

15. изпълнява и други функции, определени с нормативен акт и/или заповед на министъра на земеделието, храните и горите.

(3) Функциите на управителя в негово отсъствие се изпълняват от определен от него с писмена заповед служител на Почивната база.

Глава трета

ОРГАНИЗАЦИЯ НА РАБОТАТА НА ПОЧИВНАТА БАЗА

**Чл. 5.** Управителят възлага задачи на служителите в Почивната база, контролира и отговаря за тяхното срочно и качествено изпълнение и осигурява взаимодействието със звена в администрацията на Министерството на земеделието, храните и горите и в други ведомства.

**Чл. 6.** Служителите изпълняват възложените им задачи съобразно длъжностните си характеристики.

**Чл. 7.** Входящата, изходящата и вътрешната документация се регистрира, обработва и изпълнява в съответствие с утвърдени от управителя вътрешни правила за документооборот.

**ЗАКЛЮЧИТЕЛНА РАЗПОРЕДБА**

**Параграф единствен.** Правилникът се приема на основание § 6 от заключителната разпоредба към Постановление № 187 от 2003 г. за изменение и допълнение на нормативни актове на Министерския съвет (обн., ДВ, бр. 79 от   
2003 г.).

**Десислава Танева**

*Министър на земеделието, храните и горите*